### NN 58/2025 (28.3.2025.), Pravilnik o izmjenama i dopunama Pravilnika o osobama ovlaštenim za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi

MINISTARSTVO PROSTORNOGA UREĐENJA, GRADITELJSTVA I DRŽAVNE IMOVINE

786

Na temelju članka 47. Zakona o gradnji (»Narodne novine«, broj 153/13, 20/17, 39/19, 125/19 i 145/24) ministar prostornoga uređenja, graditeljstva i državne imovine donosi

PRAVILNIK

O IZMJENAMA I DOPUNAMA PRAVILNIKA O OSOBAMA OVLAŠTENIM ZA ENERGETSKO CERTIFICIRANJE, ENERGETSKI PREGLED ZGRADE I REDOVITI PREGLED SUSTAVA GRIJANJA I SUSTAVA HLAĐENJA ILI KLIMATIZACIJE U ZGRADI

Članak 1.

U Pravilniku o osobama ovlaštenim za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi (»Narodne novine«, broj 73/15, 133/15, 60/20 i 78/21) članak 3. mijenja se i glasi:

»Pojedini pojmovi u smislu ovoga Pravilnika imaju sljedeće značenje:

1. Glavni energetski certifikator je jedna od fizičkih osoba ovlaštenih za energetsko certificiranje i/ili energetski pregled zgrade sa složenim tehničkim sustavom koja sudjeluje u energetskom pregledu zgrade u dijelu svoje struke za energetski certifikat koji izdaje i koji je odgovoran za cjelovitost, objedinjavanje te međusobnu usklađenost podataka u energetskom certifikatu i izvješću o energetskom pregledu zgrade.

2. Ministarstvo je tijelo državne uprave nadležno za poslove graditeljstva

3. nositelj Programa izobrazbe je pravna osoba koja je u skladu s uvjetima propisanim Zakonom i ovim Pravilnikom dobila suglasnost Ministarstva za provedbu Programa izobrazbe

4. ovlaštena osoba je fizička osoba koja ima ovlaštenje Ministarstva za energetsko certificiranje i energetski pregled zgrade s jednostavnim tehničkim sustavom, energetsko certificiranje i energetski pregled zgrade sa složenim tehničkim sustavom, te za redoviti pregled sustava grijanja i sustava hlađenja ili klimatizacije u zgradi

5. ploština korisne površine grijanog dijela zgrade Ak je ukupna ploština neto podne površine grijanog dijela zgrade (ne uključuje negrijane dijelove zgrade kao npr. skladišta, stubišta i ostale zatvorene negrijane dijelove zgrade)

6. Program izobrazbe je program propisan ovim Pravilnikom za ovlaštene osobe, a koji se sastoji od Programa stručnog osposobljavanja (Modul 1 i Modul 2) i Programa usavršavanja ovlaštenih osoba

7. potpis je vlastoručni ili kvalificirani elektronički potpis

8. tehnički sustav zgrade je tehnička oprema zgrade ili samostalne uporabne cjeline zgrade za grijanje prostora, hlađenje prostora, ventilaciju, klimatizaciju, pripremu potrošne tople vode, ugrađenu rasvjetu, automatizaciju i upravljanje zgradom, proizvodnju električne energije u krugu zgrade ili kombinaciju navedenog, uključujući sustave koji upotrebljavaju energiju iz obnovljivih izvora

9. Zakon je Zakon o gradnji

10. zgrade s jednostavnim tehničkim sustavom jesu stambene i nestambene zgrade građevinske bruto površine (GBP) manje ili jednake 600 m² s najviše tri samostalne uporabne cjeline i koje su:

– s pojedinačnim uređajima za pripremu potrošne tople vode i koje nisu opremljene sustavima grijanja, hlađenja, ventilacije

– s centralnim izvorom topline za grijanje i pripremu potrošne tople vode nazivne snage kotla do 30 kW, bez posebnih sustava za povrat topline

– s lokalnim izvorima topline za grijanje i pripremu potrošne tople vode pojedinačne nazivne snage kotla do 30 kW, bez posebnih sustava za povrat topline

– sa solarnim kolektorima za pripremu potrošne tople vode do 7 m² površine apsorbera

– s dizalicom topline sustava zrak – zrak izvora topline nazivnog učina do 12 kw

– s pojedinačnim rashladnim uređajima

– s lokalnim decentraliziranim sustavima ventilacije sa ili bez povrata topline, i bez dodatne obrade zraka

– posebni dijelovi zgrade koji imaju zasebno mjerilo za grijanje, etažno plinsko grijanje, priključak na zajedničku kotlovnicu ili priključak na daljinsko grijanje

11. zgrade sa složenim tehničkim sustavom jesu sve ostale stambene i nestambene zgrade koje prema ovome Pravilniku nisu zgrade s jednostavnim tehničkim sustavom.«.

Članak 2.

U članku 4. podstavak 2. briše se.

Dosadašnji podstavak 3. postaje podstavak 2.

Podstavak 4. briše se.

Dosadašnji podstavci 5., 6., 7., 8. i 9. postaju podstavci 3., 4., 5., 6. i 7.

Članak 3.

Članak 6. mijenja se i glasi:

»(1) Zahtjev za davanje ovlaštenja za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi podnosi se Ministarstvu ispunjen u pisanom obliku na adresu sjedišta ministarstva ili elektroničkom obliku na obrascu iz Priloga 1A ovoga Pravilnika.

(2) U zahtjevu iz stavka 1. ovoga članka mora biti naznačeno ovlaštenje za koje se zahtjev podnosi u skladu s člankom 28. i člankom 31. Zakona.

(3) Zahtjevu koji podnosi fizička osoba, sukladno stavku 1. ovoga članka, prema obrascu iz Priloga 1A prilažu se sljedeće isprave:

1. preslika osobne iskaznice,

2. preslika diplome o završenom studiju,

3. elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje ili preslika potvrde Hrvatskog zavoda za mirovinsko osiguranje o radno-pravnom statusu i stažu i/ili potvrda poslodavca o radnom iskustvu u struci ili ekvivalentan zapis iz matične države,

4. opis radnog iskustva na obrascu iz Priloga 1C ovoga Pravilnika,

5. preslika Uvjerenja o uspješno završenom Programu osposobljavanja propisanim ovim Pravilnikom,

(4) U svrhu utvrđivanja činjenica bitnih za davanje ovlaštenja podnositelj zahtjeva dužan je na zahtjev Ministarstva dostaviti i druge isprave i dokaze.

(5) Ako je za bržu i efikasniju provedbu postupka davanja ovlaštenja nužna isprava o činjenicama o kojima službenu evidenciju vodi drugo javnopravno tijelo, službenik Ministarstva može zatražiti da ispravu pribavi i dostavi sam podnositelj zahtjeva.

(6) Opis radnog iskustva iz stavka 3. točke 4. ovoga članka podrazumijeva samo ono radno iskustvo u struci koje je stečeno nakon završenog diplomskog sveučilišnog studija arhitektonske, građevinske, strojarske ili elektrotehničke struke ili specijalističkog diplomskog stručnog studija arhitektonske, građevinske, strojarske ili elektrotehničke struke, tijekom kojega je osoba stekla najmanje 300 ECTS bodova, odnosno nakon završenog preddiplomskog sveučilišnog ili preddiplomskog stručnog studija arhitektonske, građevinske, strojarske ili elektrotehničke struke.«.

Članak 4.

Članak 7. mijenja se i glasi:

»(1) Energetski certifikat za zgradu s jednostavnim tehničkim sustavom potpisuje ovlaštena osoba koja ga je izradila, a energetski certifikat za zgradu sa složenim tehničkim sustavom sve ovlaštene osobe koje su sudjelovale u njegovoj izradi u dijelu svoje struke i glavni energetski certifikator.

(2) Glavni energetski certifikator određuje se ugovorom o izradi energetskog certifikata s investitorom, vlasnikom zgrade, njegovim opunomoćenikom ili na drugi odgovarajući način.«.

Članak 5.

Članak 8. briše se.

Članak 6.

U članku 9. stavak 1. mijenja se i glasi:

»(1) Program usavršavanja jednom u dvije godine obvezno pohađaju ovlaštene fizičke osobe, koje provode energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi.«.

Članak 7.

U članku 10. stavak 2. briše se.

Članak 8.

U članku 13. stavak 3. briše se.

Članak 9.

U članku 14. stavak 1. mijenja se i glasi:

»(1) U slučaju da ovlaštena osoba promijeni svoje sposobnosti na temelju kojih je stekla ovlaštenje (npr. položi Modul 2, zatraži ovlaštenje za energetsko certificiranje i energetski pregled zgrade sa složenim tehničkim sustavom), može podnijeti zahtjev za davanje ovlaštenja.«.

U stavku 2. riječ »novog« briše se.

Članak 10.

Članak 15. mijenja se i glasi:

»(1) U slučaju promjene imena, prezimena ili adrese ovlaštene fizičke osobe, ovlaštena osoba dužna je obavijestiti Ministarstvo u roku od 8 dana od nastale promjene i dostaviti:

– presliku rješenja o ovlaštenju,

– dokaz o promjeni imena ili prezimena fizičke osobe,

– dokaz o promjeni adrese fizičke osobe (preslika uvjerenja o prebivalištu).

(2) Na temelju zahtjeva i utvrđenih činjenica iz stavka 1. ovoga članka, Ministarstvo donosi izmjenu rješenja, a promjene se unose u registar.«.

Članak 11.

Članak 17. mijenja se i glasi:

»(1) U slučaju kad se kod provođenja energetskog certificiranja i energetskog pregleda zgrade pokaže potreba za:

– provođenjem određenih specifičnih ispitivanja dijelova zgrade u svrhu dokazivanja ispunjavanja temeljnog zahtjeva za građevinu gospodarenja energijom i očuvanja topline,

– provođenja dodatnih mjerenja, snimanja i sličnih aktivnosti u svrhu dobivanja specifičnih podataka ili vrijednosti za provođenje potrebnih izračuna,

– specijalističkim znanjima vezanim uz tehnološke procese koji su predmet energetskog pregleda,

– drugim specifičnim aktivnostima koje ovlaštena fizička osoba ne može samostalno obavljati, ovlaštene fizičke osobe dužne su za provođenje tih poslova angažirati osobe koje su odgovarajuće educirane ili imaju odgovarajuće ovlaštenje.

(2) Glavni energetski certifikator dužan je osigurati da se energetski pregled i energetsko certificiranje zgrade sa složenim tehničkim sustavom obavlja u timu od tri stručnjaka tako da su osim njega u timu još dva stručnjaka, od kojih svaki u timu mora biti jedne od sljedećih struka: arhitektonske odnosno građevinske, strojarske i elektrotehničke.«.

Članak 12.

U članku 19. stavak 2. briše se.

Članak 13.

U članku 21. stavku 2. podstavak 8. briše se.

Članak 14.

U članku 29. stavak 3. mijenja se i glasi:

»(3) Modul 1 obvezno pohađaju fizičke osobe koje se ovlašćuju za poslove iz članka 28. stavka 1. podstavka 1. Zakona.«.

Stavak 4. mijenja se i glasi:

»(4) Modul 2 obvezno pohađaju fizičke osobe koje se ovlašćuju za poslove iz članka 28. stavka 1. podstavka 2. Zakona.«.

Članak 15.

U prilozima koji su sastavni dijelovi ovog Pravilnika o osobama ovlaštenim za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi (»Narodne novine«, broj 73/15, 133/15, 60/20 i 78/21):

– Dosadašnji PRILOG 1A zamjenjuje se novim PRILOGOM 1A koji je sastavni dio ovog Pravilnika.

– U PRILOGU 5 tekst »10000 Zagreb, Ulica Republike Austrije 20« briše se.

– U PRILOGU 6 tekst »10000 Zagreb, Ulica Republike Austrije 20« briše se.

PRIJELAZNE I ZAVRŠNE ODREDBE

Članak 16.

(1) Pravne osobe ovlaštene za energetsko certificiranje i energetski pregled zgrade na temelju Zakona o gradnji (»Narodne novine«, broj 153/13, 20/17, 39/19 i 125/19) i Pravilnika o osobama ovlaštenim za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi (»Narodne novine«, broj 73/15, 133/15, 60/20 i 78/21) nastavljaju s obavljanjem poslova sukladno navedenim propisima za koje su ovlaštene do 31. prosinca 2025. godine, kada im se po sili zakona ukida ovlaštenje, ili prije navedenog datuma ako prestanu ispunjavati uvjete prema kojima je izdano ovlaštenje.

(2) Od 1. siječnja 2025., zaključno s 31. prosincem 2025. mogu se izdavati izmjene važećih ovlaštenja pravnim osobama za energetsko certificiranje i energetski pregled zgrade u slučaju promjene imena, adrese, odgovorne osobe u ovlaštenoj pravnoj osobi ili drugih izmjena koje ne utječu na vrstu važećeg ovlaštenja.

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 365-01/24-03/6

Urbroj: 531-09-1-25-10

Zagreb, 24. ožujka 2025.

Potpredsjednik Vlade
 i ministar
 Branko Bačić, v. r.

PRILOG 1A

Obrazac Zahtjeva za davanje ovlaštenja za energetsko certificiranje, energetski pregled zgrade i redovite preglede sustava grijanja i sustava hlađenja ili klimatizacije u zgradi za fizičke osobe

|  |  |  |  |  |
| --- | --- | --- | --- | --- |
| MINISTARSTVO PROSTORNOGA UREĐENJA,  GRADITELJSTVA I DRŽAVNE IMOVINE | | | | |
| ZAHTJEV ZA DAVANJE OVLAŠTENJA ZA FIZIČKE OSOBE  (zahtjev popuniti tiskanim slovima, po mogućnosti u  elektroničkoj formi) | | | | |
| I. Podaci o fizičkoj osobi | | | | |
| Ime i prezime | |  | | |
| Akademski ili stručni naziv | |  | | |
| Mjesto i datum rođenja | |  | | |
| OIB | |  | | |
| Adresa stanovanja (ulica i kućni broj) | |  | | |
| Poštanski broj i mjesto stanovanja | |  | | |
| E-adresa | |  | | |
| Broj telefona/mobilnog telefona | |  | | |
| Razlog podnošenja zahtjeva (označiti jednu od ponuđenih opcija) | | | | |
| Izdavanje prvog rješenja o ovlaštenju | | | | ☐ |
| Izmjena rješenja o ovlaštenju | | | | ☐ |
| Ponovno izdavanje rješenja o ovlaštenju | | | | ☐ |
| Izdavanje rješenja o ovlaštenju, nakon što je prethodno ukinuto | | | | ☐ |
| Zahtjev za ukidanje ovlaštenja | | | | ☐ |
|  | | | | |
| Podaci o već izdanom rješenju o ovlaštenju | | | | |
| Klasifikacijska oznaka |  | | | |
| Urbroj |  | | | |
| Datum izdavanja |  | | | |
| Datum izvršnosti |  | | | |
|  | | | | |
| Naznaka rješenja o ovlaštenju za koje se podnosi zahtjev (označiti jednu od ponuđenih opcija) | | | | |
| Energetsko certificiranje i energetski pregled zgrade s jednostavnim tehničkim sustavom | | | ☐ | |
| Energetsko certificiranje i energetski pregled zgrada sa složenim tehničkim sustavom, arhitektonska ili građevinska struka:  – energetsko certificiranje i energetski pregled zgrade s jednostavnim tehničkim sustavom,  – energetski pregled zgrade sa složenim tehničkim sustavom, u dijelu koji se odnosi na građevinski dio zgrade i  – energetsko certificiranje zgrade sa složenim tehničkim sustavom | | | ☐ | |
| Energetsko certificiranje i energetski pregled zgrada sa složenim tehničkim sustavom, elektrotehnička struka:  – energetsko certificiranje i energetski pregled zgrade s jednostavnim tehničkim sustavom,  – energetski pregled zgrade sa složenim tehničkim sustavom, u dijelu koji se odnosi na elektrotehnički dio tehničkog sustava i sustave automatskog reguliranja i upravljanja i  – energetsko certificiranje zgrade sa složenim tehničkim sustavom | | | ☐ | |
| Energetsko certificiranje i energetski pregled zgrada sa složenim tehničkim sustavom, strojarska struka:  – energetsko certificiranje i energetski pregled zgrade s jednostavnim tehničkim sustavom,  – energetski pregled zgrade sa složenim tehničkim sustavom, u dijelu koji se odnosi na strojarski dio tehničkog sustava i sustave automatskog reguliranja i upravljanja,  – energetsko certificiranje zgrade sa složenim tehničkim sustavom i  Redoviti pregled sustava grijanja i sustava hlađenja ili klimatizacije u zgradi. | | | ☐ | |

|  |  |  |
| --- | --- | --- |
| II. Prilozi zahtjevu | | |
| 1. | Preslika osobne iskaznice | ☐ |
| 2. | Preslika diplome o završenom studiju | ☐ |
| 3. | Elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje ili preslika potvrde Hrvatskog zavoda za mirovinsko osiguranje o radno-pravnom statusu i stažu i/ili potvrda poslodavca o radnom iskustvu u struci ili ekvivalentan zapis iz matične države | ☐ |
| 4. | Opis radnog iskustva na obrascu iz Priloga 1C ovoga Pravilnika | ☐ |
| 5. | Preslika Uvjerenja o uspješno završenom Programu osposobljavanja i/ili Programu usavršavanja propisanim ovim Pravilnikom | ☐ |

|  |  |  |  |
| --- | --- | --- | --- |
| III. Izjava podnositelja zahtjeva | | | |
| Da su podaci navedeni u ovom zahtjevu točni potvrđujem potpisom, te sam suglasan da se javno objave moji sljedeći podaci (odabrano označiti s DA): | | | |
| Broj telefona/mobilnog telefona | | |  |
| E-adresa | | |  |
| Datum podnošenja zahtjeva | Ime i prezime  podnositelja zahtjeva | Potpis podnositelja zahtjeva | |